Hommeltuie gaan Japanse werkers 'huis toe dwing' | Netwerk24
Hommeltuie gaan Japanse werkers 'huis toe dwing'
Deur Petrus Malherbe 11 Desember 2017 11:26
'n Japanse maatskappy beplan om van April volgende jaar kantoorgeboue met 'n hommeltuig te patrolleer en werkers wat laat werk met irriterende musiek huis toe te dwing. Foto: Unsplash
Buiten soesji, samoerai-swaarde en soemo-stoeiers, is Japan bekend om sy lang werkure.
In 'n poging om Japanse werkers te dwing om vroeër huis toe te gaan, het 'n plaaslike maatskappy 'n hommeltuig bekend gestel wat na-ure in kantoorgeboue gaan rondsweef en werkers met musiek gaan irriteer totdat hulle die kantoor verlaat.
Die sogenaamde T-Frend gaan bo werknemers wat laat probeer werk se kop draai en kliphard die liedjie "Auld Lang Syne" speel – 'n Skotse deuntjie wat wyd in Japanse winkelsentrums gespeel word om aan te dui die sentrum sluit.
Hierdie hommeltuie, wat deur die veiligheidsmaatskappy Taisei en die telekommunikasiereus NTT ontwikkel word, beskik ook oor 'n kamera wat werkers se gesig kan herken om gereelde "oortreders" te identifiseer.
Taisei, wat ook skoonmaakdienste aan groot kantoorgeboue oor Japan heen verskaf, beplan om sowat $4 500 (R61 500) per maand vir die diens te vra. Hy beplan om die toestel teen April te begin toets.
"Jy kan nie regtig (ná ure) werk as jy dink die hommeltuig kan enige oomblik na jou toe sweef nie," sê die maatskappy se direkteur, Norihiro Kato.
Die hommeltuig is ontwerp om elke aand van sy lanseerplatform op te styg en 'n geprogrammeerde roete te volg. Dit keer self terug na sy platform sodra sy inspeksie afgehandel is.
Ondanks die gevorderde tegnologie meen kenners dat die oorsprong van die probleem steeds nie gepak word nie.
"Selfs al word werknemers deur 'n robot geteister om huis toe te gaan, sal hulle steeds opdragte wat nie klaar is nie huis toe neem en verder daaraan werk," sê Scott North, professor in sosiologie, aan die BBC. "Om lang werkure te verminder is dit nodig om die werklading te verlaag, onnodige take uit te skakel of meer werknemers aan te stel."
Duisende Japanners sterf jaarliks omdat hulle oorwerk is. Die probleem is so erg dat die land sy eie woord geskep het vir mense wat weens te veel werk sterf: karosji.
Die meeste mense sterf aan beroertes, hartaanvalle of selfdood wat deur depressie veroorsaak is.
Ná die veelbesproke selfdood van Matsuri Takahashi, 'n belowende jong vrou wat van 'n gebou afgespring het nege maande nadat sy by een van Japan se mees gesogte advertensieagentskappe begin werk het, het die regering probeer ingryp. Die sogenaamde Premium Friday-program het maatskappye versoek om hul werkers elke laaste Vrydag van die maand vroeg huis toe te stuur.
Die veldtog het misluk toe maatskappye sê die laaste Vrydag van die maand is juis hul besigste dag.
Intussen het 'n studie bevind die meeste Japanse werkers werk meer as 80 uur oortyd per maand en werk gemiddeld 49 uur per week. Die meerderheid karosji-slagoffers was tussen 30 en 50 jaar oud.